Ytteborgs Bryggeri oppførte i 1843 ølkjellerne ved Akersbakken, i fjellet under Gamle Aker kirke. De hadde fire store lagerrom med teglsteinshvelv under en overbygning av utmurt bindingsverk. Adkomsten var gjennom bindingsverkshuset, hvor to vindeltrapper førte ned til kjellernivå. I sentrum av trappene var det heissjakter for å heise øltønner opp til overbygningen, hvor ølet antagelig ble tappet på flasker.